Jong Vrystaat-boer in hof oor moordArgieffoto ŉ 30-jarige boer wat daarvan beskuldig word dat hy twee boere in Rusfontein (Dewetsdorp) vermoor het, sal Woensdag weer in die hof verskyn saam met sy medepligtige. Sers. Mosili Ntsika, woordvoerder van die polisie, het gesê die boer, Khotso Toane, word daarvan verdink dat hy en ŉ medepligtige verlede Vrydagaand twee boere, Thato Qathatsi (64) en Michael Qathatsi (51) aangeval en vermoor het. Toane het Maandag in die hof verskyn en die saak is uitgestel sodat hy Woensdag saam met sy 24-jarige medebeskuldigde in die Dewetsdorp-landdroshof kan verskyn. Toane is op die toneel in hegtenis geneem nadat die vermeende medepligtige te voet van die toneel gevlug het. Die 24-jarige man het homself egter Sondag aan die polisie oorgegee ná ŉ groot soektog van stapel gestuur is. Maroela Media het vroeër berig die voorval het glo omstreeks 23:30 plaasgevind toe Toane na die plaas, waarvan hy deels eienaarskap saam met die Qathatsis het, gegaan het om van sy beeste te gaan haal. “Na bewering het die twee ouer boere vermoed dat beeste gesteel word toe hulle die vragmotor sien wat beeste so laat in die nag oplaai. Toane en die Qathatsis het begin stry toe hulle vir hom gesê het hy moenie sy beeste so laat in die aand tel nie,” het Ntsika gesê. Na bewering het Toane en die medepligtige die twee ouer boere daarna met onbekende voorwerpe aangerand. “Hulle het op die toneel aan kopwonde beswyk.”